"กสิกรไทย"รับผิดชอบช่วยลูกค้าถูกขโมยเงินผ่านแอพฯ
"กสิกรไทย"ช่วยพ่อค้าประดับยนต์โดนมิจฉาชีพขโมยเงินจากบัญชีผ่านระบบแอพพลิเคชัน  k cyber banking จำนวน 986,700 บาท
21 ส.ค. 2559

"กสิกรไทย"ช่วยพ่อค้าประดับยนต์โดนมิจฉาชีพขโมยเงินจากบัญชีผ่านระบบแอพพลิเคชัน  k cyber banking จำนวน 986,700 บาท
นายอดิศวร์ หลายชูไทย รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารรู้สึกเสียใจกรณีนายพันธ์สุธี มีลือกิจ เจ้าของร้านประดับยนต์ ถูกมิจฉาชีพใช้วิธีการติดต่อขอเปลี่ยนซิมโทรศัพท์มือถือที่ร้านทรูช็อป จากนั้นโทรศัพท์เปลี่ยนรหัสแอพพลิเคชัน k cyber banking ก่อนโอนเงินทั้งหมดในบัญชีธนาคารจำนวน 986,700 บาท และเห็นใจนายพันธ์สุธี ที่ประกอบอาชีพสุจริตแต่ตกเป็นเหยื่อของอาชญากรอย่างไม่รู้ตัว ดังนั้นเพื่อบรรเทาความเดือนร้อนที่เกิดขึ้น ธนาคารยินดีรับความเสียหายที่เกิดขึ้นจากกรณีดังกล่าวทั้งจำนวน 986,700 บาท เพื่อนายพันธ์สุธี จะสามารถนำเงินไปดำรงชีพและเป็นเงินทุนหมุนเวียนในการประกอบอาชีพหาเลี้ยงครอบครัวต่อไปได้
ทั้งนี้ การที่อาชญากรสามารถยักยอกเงินจากบัญชีลูกค้าไปได้ แม้จะไม่ใช่ความผิดพลาดหรือข้อบกพร่องของระบบไอที หรือไม่ใช่การเจาะระบบเพื่อเอาข้อมูลจากธนาคาร (Hack) แต่เป็นความพยายามในการหาช่องทางภายนอกธนาคารเพื่อกระทำการทุจริตต่อลูกค้าธนาคาร ธนาคารกสิกรไทยในฐานะธนาคารผู้ให้บริการ และเป็นเจ้าของบริการมีหน้าที่รับผิดชอบส่วนหนึ่งในการป้องกันไม่ให้เกิดเหตุการณ์ขึ้นกับลูกค้ารายอื่นอีก รวมทั้งหาแนวทางความร่วมมือกับธนาคารพาณิชย์อื่นในการอุดช่องโหว่ของบริการ และร่วมกับเจ้าหน้าที่ตำรวจในการติดตามผู้กระทำผิดให้ได้ เพื่อไม่ให้ไปก่ออาชญากรรมในลักษณะนี้หรือรูปแบบอื่น ๆ กับประชาชนที่บริสุทธิ์ต่อไป